RÅDETS FORORDNING (EF) Nr. 636/95 af 20. februar 1995 om ændring af forordning (EØF) nr. 2261/84 om almindelige regler for støtte til olivenolieproduktion og til producentorganisationer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), særlig artikel 5, stk. 4,

under henvisning til forslag fra Kommissionen, og

ud fra følgende betragtninger:

Ifølge artikel 17a i Rådets forordning (EØF) nr. 2261/84 (2) skal gennemsnittet af udbytterne af oliven og olie for de fire sidste produktionsår fastsættes inden den 1. december for det igangværende produktionsår, og den anslåede produktion og det beløb for enhedsstøtten til produktionen, der kan udbetales som forskud, skal fastsættes inden den 1. april; ifølge artikel 18 i samme forordning fastsættes udbytterne af oliven og olie i homogene produktionsområder senest den 31. maj hvert år;

i henhold til de gældende fællesskabsbestemmelser, der er vedtaget i henhold til artikel 5, stk. 5, i forordning nr. 136/66/EØF, skal der i hvert produktionsår fra den 16. oktober udbetales en produktionsstøtte til de olivenproducenter, hvis gennemsnitsproduktion ligger under 500 kg, samt forskud til de olivenproducenter, hvis gennemsnitsproduktion mindst er på 500 kg;

med henblik på en bedre forvaltning af produktionsstøtteordningen for olivenolie bør den anslåede produktion og udbytterne fastsættes samtidig, og dette bør ske senere i hvert produktionsår, så de væsentligste oplysninger er til rådighed; ligeledes bør fristen for fastlæggelse af gennemsnitsudbytterne i de fire sidste produktionsår forlænges for at lette arbejdet i forbindelse hermed;

da de foreliggende oplysninger med henblik på udbetalinger af forskud vil være mere pålidelige end hidtil, bør det støttebeløb, der kan udbetales som forskud, og den mængde, der tages i betragtning ved udbetalingen af forskuddet, derfor forhøjes, dog på en sådan måde, at enhver risiko for uberettigede udbetalinger udelukkes;

forordning (EØF) nr. 2261/84 bør derfor ændres -

UDSTEDT FØLGENDE FORORDNING:

Artikel 1

I forordning (EØF) nr. 2261/84 foretages følgende ændringer:

1) I artikel 12:

- affattes stk. 2 således:

»2. Forskuddet:

a) er lig med det beløb, der opnås ved at multiplicere det enhedsstøttebeløb, der er fastsat i henhold til artikel 17a, stk. 2, med den mængde olie, der er angivet i støtteansøgningen

b) må kun ydes, hvis:

- udbytterne af oliven og olie for det løbende produktionsår er fastsat i overensstemmelse med artikel 18

- den kontrol, der er omhandlet i artikel 8, stk. 1, og artikel 14, stk. 3a, er gennemført.«

- udgår stk. 3.

2) I artikel 17a:

- ændres »den 1. december« i stk. 1 til »den 1. marts«

- ændres »den 1. april« i stk. 2 til »den 1. juli«

- ændres »seks måneder« i stk. 3 til »otte måneder«

- ændres »den 15. marts« i stk. 4 til »den 15. juni«.

3) I artikel 18 ændres »den 31. maj« til »den 30. juni«, og »den 30. april« ændres til »den 31. maj«.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 20. februar 1995.

På Rådets vegne

J. PUECH

Formand

(1) EFT nr. 172 af 30. 9. 1966, s. 3025/66. Forordningen er senest ændret ved forordning (EF) nr. 3179/93 (EFT nr. L 285 af 20. 11. 1993, s. 9).

(2) EFT nr. L 208 af 3. 8. 1984, s. 3. Forordningen er senest ændret ved forordning (EØF) nr. 3500/90 (EFT nr. L 338 af 5. 12. 1990, s. 3).